Выдадзеная ў час бурных рэвалюцыйных падзей у Германіі кніга В.Егера не была заўважана нямецкай грамадскасцю, занятай вырашэннем вострых унутраных праблем. У Беларусі ж на выданне з'явілася некалькі водгукаў. Гэта паведамленне беларускага лінгвіста М.Байкова "Кніга аб Беларусі на нямецкай мове" і яго ж рэцэнзія ў часопісе "Вольны сцяг" пад той жа назвай, дзе кніга В.Егера разгледжана больш падрабязна. Тут прааналізаваны і гісторыя яе ўзнікнення, і структура, і змест, дадзена ацэнка ўсяго выдання: "Чаго-небудзь новага дзеля беларускага чытача, асабліва таго, каму вядомы творы Я.Карскага, П.Шэйна, Е.Раманава і інш., зборнік не прадстаўляе, аднак трэба аддаць справядлівасць немцам, яны старанна сабралі тое, што з'яўляецца найбольш прыкметным у розных галінах жыцця беларускага народа".